Mapodisi a Palapye a tlhotlhomisa dintsho
Mapodisi a Palapye tlhotlhomisa ditiragalo tse pedi tse mo go tsone borre ba le babedi ba ileng a latlhegelwa ke matshelo ka mafelo a beke kwa Palapye le Dikabeya. Mookamela mapodisi a seng a seaparo Rre Zachariah Babusi a re mo tiragalong e nngwe rre wa dingwaga tse di masome mabedi le bone o ile a latlhegelwa ke botshelo morago ga go tlhabiwa ka sengwe se se bogale. A re le fa ditlhotlhomiso di sa ntse di tsweletse, go supagetse fa rre yoo a ile a tlhabiwa ka selo se se bogale morago ga go tlhoka kutlwisisanyo le yo mongwe ko marekisetsong a bojalwa ko masimong a Dikabeya gaufi le Palapye. Mapodisi a tshegeditse borre ba le babedi ba dingwaga tse di lesome le bosupa le masome mabedi le boferabongwe go ba thusa mo ditlhotlhomisong. Mo tiragalong e nngwe, Rre Babusi a re rre wa dingwaga tse di masome mabedi le boferabongwe o ile a tlhokafala morago ga go tlhabiwa ka selo se se bogale ke tsala ya gagwe. Rre Babusi a re borre bao ba ne ba bereka mmogo ebile e le ditsala. A re borre bao ba ile ba tlhoka kutlwisisanyo mme yo mongwe a felela a latlhegetswe ke botshelo morago ga go tlhabiwa ka selo se se bogale. A re tiragalo e e diragetse mo palapye. Mmelaelwa yo o dingwaga tse di masome mabedi le bone o santse a tshegeditswe ke mapodisi, fa moswi ene a santse a le ko setsidifatsing ko kokelong ya Palapye. Rre Babusi a re ele ba sepodisi ba tshwenyegile thata ka borukutlhi mo motseng wa Palapye le ee mabapi. A re ke tiragalo ya boraro ya polao go diragala mo kgweding e le nngwe, morago ga gore go belaesege fa ngwana wa sekolo a ile a tlhokafala morago ga gore a tlhabiwe ke yo mongwe ka selo se se bogale ko motseng wa Lecheng bosheng. BOKHUTLO